Ali Reza Mir deltager i Danmarksmesterskabet i fodbold for mennesker, der kæmper med hjemløshed, stofmisbrug eller andre sociale udfordringer.

Hen over weekenden bliver der i Aalborg afholdt DM i fodbold. Men det er ikke et hvilket som helst Danmarksmesterskab. Det er DM for hjemløse og andre socialt udsatte. 38-årige Ali Reza Mir er én af dem, der spiller for Aalborgs hold. - Jeg synes, det er megafedt at være med. Det er noget, jeg har glædet mig til i lang tid, siger han med et smil. Fællesskab og tryghed Ali Reza Mir er afghansk flygtning og kom til Danmark, efter familien var flygtet til Iran under den russiske invasion af Afghanistan. Han lider af PTSD, men fodbolden giver ham glæde og noget at se frem til i hverdagen. - Det er nogle søde og dejlige mennesker, der er her, så jeg føler mig tryg. Vi har et rigtig fint fællesskab, siger han. Han træner med sit hold hver torsdag i to timer. Bagefter er der sandwiches og sodavand til spillerne. - Det er altså ikke kun derfor, jeg er med, griner den garvede fodboldspiller. Ale Reza Mir nyder nemlig at spille fodbold, og talentet er ikke til at tage fejl af. Tidligere har  han sågar også været på kontrakt med et iransk futsalhold. Så livsbekræftende, som noget kan være Det er Aalborg Kommune og foreningen OMBOLD, der står bag turneringen, som afvikles på havnefronten i Aalborg de næste dage. Omkring 200 spillere med forskellige udfordringer stiller til start på streetfodboldbanen, hvor fodbold og fællesskabet er i fokus. Idéen er at bruge fodbolden til at tiltrække socialt udsatte, der ellers ikke opsøger de almindelige foreninger og give dem både det sociale fællesskab og den fysiske aktivitet. Udover den tidligere AaB-spiller Ole Madsen er også AaB-legenden Poul Erik Andreasen frivillig træner for Aalborgs OMBOLD-hold. Spørger man Ole Madsen, så er det noget helt særligt at træne de socialt udsatte. - Det er en helt særlig glæde. Det er så livsbekræftende, som noget kan være. Han begyndte som træner for de hjemløse for halvandet år siden. - Mange af dem bliver set lidt ned på, der hvor de færdes i dagligdagen. Men her kommer de ud, hvor alle er lige. Det tror jeg giver dem en glæde, man ellers ikke ser, siger Ole Madsen Satser på at vinde Danmarksmesterskabet varer to dage og slutter lørdag, hvor man kan overvære kampene. Aalborgs førstehold har vundet én kamp og skal spille fire kampe mere. Håbet er stort hos Ali Reza Mir: - Målet er at vinde alle kampe, siger han og smiler stort. Ole Madsen mener også, at truppens førstehold er godt kørende. - Vi har nogle rimelig habile spillere, så vi sater på at komme langt. Måske ikke vinde, men i hvert fald at komme langt.